ག་དང་དམག་མི་དང་སྐུ་སྲུང་དམག་མིའི་འཁྲུག་རྩོད་སྐོར་ལ།བོད་ཀྱི་དམག་སྤྱི་ཆེ་བ་ཚ་རོང་ཟླ་བཟང་དགྲ་འདུལ་ཞེས་པ་ལས།སྤྱི་ལོ་༡༩༢༤ལོར་ག་དང་དམག་མི་དང་སྐུ་སྲུང་དམག་མིའི་བར་ཕན་ཚུན་ལབ་རྩོད་ཐུག་པ་དང་།ཕྱོགས་འཐེན་བྱས་ཏེ་གྲི་བརྒྱབ་རེས་བྱས་པས།ཟིང་ཆ་ཆེན་པོ་བྱུང་བ་མཁྱེན་ཚོར་བྱུང་རྗེས།དམག་སྤྱི་ཚ་རོང་ཟླ་བཟང་དགྲ་འདུལ་དང་།ལེགས་ལྡན་ཛ་སགམདོ་མཁར་སྲས་ཕུན་ཚོགས་རབ་རྒྱས།སྨོན་གྲོང་སྐུ་ངོ་དབུ་བཞུགས་ལྷན་རྒྱས་ཚང་མ་དངངས་སྐྲག་ཆེན་པོའི་ཐོག་དམག་སྒར་དུ་ཕེབས་ནས།ཕན་ཚུན་གྱི་ལབ་རྩོད་དང་ཟིང་ཆ་རྣམས་ཐག་གཅོད་མཛད་པ་དང་།བྱེད་གཏེ་གཙོ་ཁག་རྣམས་འཛིན་བཟུང་གིས་དོ་དམ་མཛད་པ་རེད།དེ་རྗེས་རིམ་བཞིན་བྱེད་གཏེ་མི་གཉིས་ལ་སྔར་ལུགས་ལྟར་བཀའ་ཆད་གནང་ནས།དམག་མི་གཅིག་གི་ཨམ་ཅོག་གཏུབ་པ་དང་གཅིག་གི་རྐང་བ་ཡ་གཅིག་གཏུབ་སྟེ་བཀའ་ཉེས་བཏང་རྗེས་རྒྱུན་རིང་མ་སོང་བར།དམག་མི་རྐང་བ་གཏུབ་པ་དེའི་རྨ་ལ་གཉན་ཁ་བརྒྱབ་སྟེ་ཚེ་མ་ཟིན་པས།དེ་ལ་དཀའ་རྙོག་ཆེན་པོ་བཟོས་ནས་དམག་སྤྱི་ཚ་རོང་གིས་དབང་ཤེད་དང་ཁྲིམས་མེད་ལུགས་མེད་ཀྱིས།ཁྲིམས་གཅོད་བྱས་ནས་དམག་མིའི་ཚེ་སྲོག་ལ་སྐྱོན་བཏང་བ་རེད་ཅེས་ལྷ་སའི་ནང་སྦིར་གྲགས་ཆེན་པོ་དང་།དཀྲོག་གཏམ་མང་པོ་བཟོས་པ་རེད།ལེགས་ལྡན་ལགས་ཁོ་རང་ད་ལམ་གྱི་ཡོང་རྐྱེན་ལ་ཐུགས་ཕམ་ཤིན་ཏུ་ཆེན་པོ་དང་།ཐུག་འདོད་ཀྱང་ཆེན་པོ་ཞིག་བྱུང་ནས་སྐུ་སྲུང་དམག་སྒར་ནས་རྩ་དགོངས་ཞུས་ཏེ།རྒྱ་གར་རྡོར་གླིང་དུ་ཁོ་རང་གི་ནང་མིའི་སར་ཕྱིར་ཕེབས་མཛད་པ་རེད།ཅེས་གསལ།ཐེངས་འདིའི་དོན་རྐྱེན་གྱི་བྱེད་གཏེ་དག་ལ་ཅུང་ཚད་ལས་འདས་པའི་ལུས་ཆད་བཅད་པ་དང་།དེ་ལ་བརྟེན་ནས་དམག་མི་ཞིག་གི་ཚེ་སྲོག་ཀྱང་ཤོར་བས།བྱེད་ཕྱོགས་འདི་ལ་༧གོང་ས་མཆོག་ཀྱང་ཐུགས་ཧ་ཅང་མ་དགྱེས་པ་དང་ཐུགས་ཕམ་ཆེན་པོ་ཞིག་བྱུང་ཡོད་ཚོད་དུ་སྣང་ངོ་།།